Jake Smith

**Jacob Robinson-Smith** (s. 3. heinäkuuta 1997 Pickering, Ontario, Kanada) on kanadalainen jääkiekkoilija, joka pelaa Mestis-joukkue Joensuun Kiekko-Pojissa. Hän on pelipaikaltaan oikea laitahyökkääjä. Smith laukoo oikealta.

## Ura
### Juniori- ja yliopistovuodet
Smith pelasi kaudella 2012–2013 South Central Coyotesin U16 AAA-joukkueessa. Mississauga Steelheads varasi hänet 204. pelaajana OHL:n varaustilaisuudessa 2013. Smith pelasi kauden 2013–2014 ETAHL U18-juniorisarjan York Simcoe Expressissa, mutta hän pelasi myös viisi ottelua OJHL-junioriliigan Burlington Cougarsissa. Kaudeksi 2014–2015 Smith siirtyi Saksaan Deutsche Nachwuchsligan Starbulls Rosenheimin junioreihin. Hän oli joukkueen paras pistemies ja maalintekijä sekä DNL:n nousukarsinnoissa tehoilla 18+11=29 että DNL:ssä tehoilla 13+7=20.

Kaudeksi 2015–2016 Smith palasi kotimaahansa ja siirtyi QMJHL-junioriliigan Acadie–Bathurst Titaniin, kun seura kutsui hänet elokuussa 2025 vapaana agenttina harjoitusleirilleen. Joulukuussa Titan kauppasi Smithin Chicoutime Saguenéensiin vaihdossa vuoden 2018 kuudennen kierroksen varausvuoroon. Yhteensä hän pelasi liigassa tulokaskautensa aikana 51 runkosarjaottelua tehopistein 10+11=21 ja kuusi pudotuspeliottelua tehden yhden syöttöpisteen. Kesken kauden 2016–2017, tammikuussa 2017 Saguenéens kauppasi Smithin, puolustaja David Noëlin sekä vuoden 2017 toisen ja vuoden 2019 kolmannen kierroksen varausvuorot Val-d’Or Foreursiin vaihdossa puolustaja Oliver Galipeauun ja vuoden 2017 kuudennen kierroksen varausvuoroon. 

Smith siirtyi kaudeksi 2017–2018 vapaana agenttina OHL-junioriliigan Windsor Spitfiresiin. Hän oli joukkueen kolmanneksi paras pistemies tehoilla 20+28=48. Helmikuussa 2018 Smith sai kahdeksan ottelun mittaisen pelikiellon antidopingsäännöstön rikkomuksesta. Spitfiresin urheiluterapeutti Joey Garlandin mukaan hän osti lääkkeen vilustumiseen ja poskiontelotulehdukseen toipuessaan ylähengitystieinfektiosta. Lääke sisälsi kuitenkin Smithin tietämättä pseudoefedriiniä, jota Maailman antidopingtoimisto WADA rajoittaa kiellettyjen aineiden listalla. Garlandin mukaan Smith otti lääkettä suositellun annostuksen, mutta hänen näytteensä sisälsi pseudoefedriiniä kuitenkin hieman yli sallitun rajan.

Kaudeksi 2018–2019 Smith siirtyi Carleton Universityn yliopistojoukkueeseen. Hän oli joukkueensa paras pistemies ja maalintekijä tehoilla 17+18=35. Smith jakoi OUA:n maalipörssin seitsemännen sijan Laurentianin Nicolas Dionnen kanssa ja sijoittui pistepörssissä kahdeksanneksi. Hänet valittiin OUA Eastin vuoden tulokkaaksi ja tulokkaiden tähdistäkentälliseen.

### Ammattilaisura
Smith aloitti kauden 2019–2020 SPHL-joukkue Evansville Thunderboltsissa, jossa hän pelasi viisi ottelua. Helmikuussa 2020 Smith palasi loppukauden kattavalla sopimuksella entiseen junioriseuraansa Starbulls Rosenheimiin pelaamaan Saksan kolmanneksi korkeimmalle sarjatasolle Oberligaan. Hän pelasi siellä kymmenen runkosarjaottelua tehopistein 8+7=15. Kauden 2020–2021 Smith pelasi SPHL-joukkue Birmingham Bullsissa, jonka toiseksi paras pistemies hän oli Logan Nelsonin jälkeen tehoilla 11+14=25.

Syyskuussa 2021 Smith teki sopimuksen ECHL-joukkue Kansas City Mavericksin kanssa. Hän pelasi siellä viisi ottelua ilman tehopisteitä, kunnes joulukuussa seura asetti Smith siirtolistalle, josta hänet nappasi Iowa Heartlanders. 16. tammikuuta 2022 Smith valittiin ECHL:n viikon pelaajaksi. Hänestä tuli Heartlandersin seurahistorian ensimmäinen valinnan saanut pelaaja. Smith valittiin myös liigan tammikuun kuukauden tulokkaaksi. Hän pelasi joukkueessa 52 runkosarjaottelua tehopistein 25+25=50, joilla Smith oli Heartlandersin toiseksi paras maalintekijä ja neljänneksi paras pistemies. Heinäkuussa hän teki seuran kanssa vuoden mittaisen jatkosopimuksen. Marraskuussa Heartlanders kauppasi Smithin Norfolk Admiralsiin myöhemmin päätettävää korvausta vastaan. Myöhemmin samassa kuussa hänet kaupattiin sieltä Florida Everbladesiin myöhemmin päätettävää korvausta vastaan. Smith oli 18 osumallaan joukkueen toiseksi paras maalintekijä Joe Pendenzan jälkeen.

Huhtikuussa 2023 Florida Everblades asetti Smithin siirtolistalle, josta hänen oikeutensa nappasi Tulsa Oilers. Smith ei pelannut joukkueessa otteluakaan. Heinäkuussa hän teki vuoden mittaisen sopimuksen Greenville Swamp Rabbitsin kanssa. Kesken kauden 2023–2024, helmikuussa 2024 seura kauppasi Smithin Reading Royalsiin myöhemmin päätettävää korvausta vastaan. Marraskuussa 2024 hän palasi joukkueeseen loppukauden 2024–2025 kattavalla sopimuksella. Smith oli Royalsin kolmanneksi paras pistemies tehoilla 16+21=37.

Lokakuussa 2025 Smith siirtyi vuoden mittaisella sopimuksella Tanskaan Metal Ligaenin Aalborg Piratesiin. Häntä oli houkuttelemassa seuraan myös joukkuetoveri Max Coyle, jonka kanssa Smith pelasi aiemmin Greenville Swamp Rabbitsin ECHL-joukkueessa. Hän pelasi Piratesissa 22 runkosarjaottelua tehopistein 17+15=32, joilla Smith johti joukkueen sisäistä pistepörssiä. Tammikuussa 2026 hän jätti seuran ja siirtyi loppukauden 2025–2026 kattavalla ja yhden optiovuoden sisältävällä sopimuksella Mestis-joukkue Joensuun Kiekko-Poikiin.
 
## Tilastot

## Lähteet
*
*
*

### Viitteet